Veggees nie genoeg vir Pepervreters, AlligatorsDie Pepervreters en die Alligators het beïndruk met hul veggees met die klap van die eerste skote in die nuwe Suid-Amerikaanse Sesnasiesreeks, maar teen die groter kanonne het dit tekortgeskiet. Die reeks vervang die ou Suid-Amerikaanse A-kampioenskap. Die groot verrassing Saterdag was Brasilië se oorwinning van 28-12 oor Chili in São Paolo, Brasilië. Die besoekende Kondors het as die gunsteling opgedraf, maar die Tupis het rustyd reeds met 15-0 voorgeloop, en hul grootste oorwinning tot dusver oor Chili behaal. ♦ In Medellίn, Colombia, het die plaaslike Pepervreters met 3-25 teen ʼn Uruguaanse Vyftiental verloor. Die Uruguane was rustyd slegs met 14-5 voor, en hul sege is veel kleiner as wat allerweë verwag is. ♦ Nieteenstaande die durf wat Paraguay se Alligators aan die dag gelê het, het die Argentynse Vyftiental hulle in Asunción met 64-3 afgeslag. Die Argentyne was rustyd met 31-3 voor. Kommentators is veral beïndruk daarmee dat die Paraguane in die tweede helfte ewe goed as in die eerste teenstand gebied het. ♦ Intussen is berig dat die Boliviaanse Rugbyfederasie (FBR) pas as assosiaatlid van Suid-Amerikaanse Rugby (SAR), die gewestelike beheerliggaam, toegelaat is – die laaste land op dié vasteland om by SAR in te skakel.